PATVIRTINTA

Gimnazijos direktoriaus

2021 m. balandžio 12 d.

įsakymu Nr. V - 125

**PAGĖGIŲ SAV. VILKYŠKIŲ JOHANESO BOBROVSKIO GIMNAZIJOS INTEGRUOTŲ VEIKLŲ IR PROGRAMŲ INTEGRAVIMO Į UGDYMO TURINĮ TVARKOS APRAŠAS**

1. **SKYRIUS**

**BENDROSIOS NUOSTATOS**

1. Integruotų veiklų ir programų integravimo į ugdymo turinį tvarka (toliau - Tvarka) nustato gimnazijos bendrųjų kompetencijų, gyvenimo įgūdžių ugdymo, prevencinių ir kitų švietimo ir mokslo ministro patvirtintų, mokykloje įgyvendinamų ar parengtų programų integravimo į ugdymo turinį principus ir būdus.

2. Tvarkoje vartojamos sąvokos ir terminai:

**Integruojamoji programa** – bendriesiems gebėjimams ugdyti skirta programa, integruojama į visų ugdymo sričių ar dalykų programas.

**Tarpdalykinė integracija** – tai dviejų ar daugiau mokytojų ugdomoji veikla, kai vienos pamokos metu derinamas skirtingų dalykų ugdymo turinys, siekiant padidinti mokinių mokymosi motyvaciją ir mažinti mokymosi krūvį.

**Vidinė integracija** – vieno mokytojo ugdomoji veikla, kai į dalyko turinį, klasės vadovo veiklą ar neformalųjį ugdymą integruojamos integruojamosios programos.

**Integruotoji diena** –vienai temai skirta diena, kurios metu per visus dalykus mokiniai nagrinėja temą įvairiais aspektais.

**Integruotas projektas** - darbo ir mokymo būdų sankaupa, kuri skatina mokinius susieti mokymąsi su gyvenimo realijomis, ieškoti sąsajų tarp daiktų ir reiškinių, mokytis dirbti grupėje.

**II. SKYRIUS**

**PROGRAMŲ INTEGRAVIMO Į UGDYMO TURINĮ PRINCIPAI IR BŪDAI**

3. Integruotas ugdymas įgyvendinamas programas integruojant į mokomųjų dalykų turinį, klasių vadovų veiklą, neformalųjį švietimą.

4. Integruotos ugdymo programos gali būti įgyvendinamos skiriant dalį netradicinio ugdymo dienų per mokslo metus.

5. Integruojamų dalykų turinys numatytas ilgalaikiuose dalykų ir klasių vadovų planuose - skiltyje „Pastabos”.

6. Mokytojai, planuodami integruoto mokymo temas, atsižvelgia į mokinių amžių, patirtį, ugdomosios veiklos pobūdį.

7. Sprendimus dėl ugdymo turinio integravimo tarp dalykų ar integruojamų programų temų priima metodinė taryba, integruotos pamokos fiksuojamos mokyklos mėnesių planuose.

8. Metodinės tarybos posėdžiuose ne mažiau kaip kartą per pusmetį aptariama, kaip ugdymo procese įgyvendinamas ugdymo turinio integravimas.

**III. SKYRIUS**

**INTEGRUOTOS VEIKLOS ORGANIZAVIMO TVARKA**

9. Programų integravimas į ugdymo turinį:

9.1. Gimnazija, siekdama optimizuoti mokinių mokymosi krūvius ir priartinti mokymąsi prie gyvenimo aktualijų bei atsižvelgdama į mokyklos kontekstą, į ugdymo turinį integruoja šias programas: Alkoholio, tabako ir kitų psichiką veikiančių medžiagų vartojimo prevencijos programa, patvirtinta Lietuvos Respublikos švietimo ir mokslo 2006 m. kovo 17 d. įsakymu Nr. ISAK-494; Sveikatos ir lytiškumo ugdymo bei rengimo šeimai bendroji programa, patvirtinta Lietuvos Respublikos švietimo ir mokslo ministro 2016 m. spalio 25 d. įsakymu Nr. V-941; Ugdymo karjerai programa, patvirtinta Lietuvos Respublikos švietimo ir mokslo ministro 2014 m. sausio 15 d. įsakymu Nr. V-72; Žmogaus saugos programa, patvirtinta LR švietimo ir mokslo ministro 2012 m. liepos 18 d. įsakymu Nr. V-l 159; Pagrindinio ugdymo etninės kultūros programa, patvirtinta Lietuvos Respublikos švietimo ir mokslo ministro 2012 m. balandžio 12 d. įsakymu Nr. V-651; pilietiškumo ugdymas;

9.2. 1-4 klasių mokiniams į ugdymo turinį integruojama socialinio emocinio ugdymo, patyčių, smurto, alkoholio, tabako ir kitų psichiką veikiančių medžiagų vartojimo prevencijos, sveikos gyvensenos skatinimo, žmogaus saugos prevencinės temos;

9.3. 5-8, I – IV g. klasių mokiniams į ugdymo turinį bei per klasių valandėles integruojamos socialinio emocinio ugdymo, patyčių, smurto, alkoholio, tabako ir kitų psichiką veikiančių medžiagų vartojimo prevencijos temos, sveikos gyvensenos skatinimo temos.

9.4. Informacinių komunikacinių technologijų ugdymas:

9.4.1. 1-4 klasėse informacinės komunikacinės technologijos ugdymo procese naudojamos kaip ugdymo priemonė, taip pat mokoma informacinių komunikacinių technologijų pradmenų. 1-4 klasių mokiniams siūlomas neformalaus švietimo būrelis ugdantis IKT gebėjimus;

9.4.2. 5-7, I – IV g. klasėse informacinės komunikacinės technologijos mokomos kaip atskiras dalykas.

9.5. 8 klasėje informacinės komunikacinės technologijos integruojamos su kitais dalykais.

10. Tarpdalykinė integracija:

10.1.ilgalaikiuose planuose skiltyje „Pastabos“ mokytojai numato tarpdalykinės integracijos galimybes;

10.2.kiekvienas mokytojas per mokslo metus veda ne mažiau kaip 5 integruotas pamokas;

10.3.metodinė taryba aptaria ir paruošia metinį integruotų pamokų planą;

10.4.integruotos pamokos fiksuojamos gimnazijos mėnesių planuose.

11. Integruoti projektai arba integruotos dienos:

11.1.metodinė taryba aptaria ir paruošia integruotų projektų ar integruotų dienų planą`;

11.2.kiekvienas mokytojas pasiūlo mokiniams 1 – 2 integruotus projektus arba dienas per mokslo metus;

11.3.integruoti projektai ar dienos fiksuojamos gimnazijos mėnesių planuose.

**IV. SKYRIUS**

**INTEGRUOJAMŲJŲ PROGRAMŲ, DIENŲ, PROJEKTŲ ĮGYVENDINIMAS, FIKSAVIMAS IR VERTINIMAS**

12. Programas vykdo pradinių klasių ir dalykų mokytojai, klasių vadovai, socialinis pedagogas, sveikatos priežiūros ir kt. specialistai.

13. Integruojamų programų temos fiksuojamos elektroninio dienyno skiltyje „Klasės darbas“ įvardinant sutartiniais ženklais integruojamą programą (Pvz., integruota tema „Rūkymo žala organizmui“, integruojamą programą, pvz. ATPVM): ŽS – Žmogaus saugos bendroji programa; PU – Pilietinis ugdymas; SLURS – Sveikatos ir lytiškumo ugdymo bei renginio šeimai programa; 3 EK – Pagrindinio ugdymo etninės kultūros bendroji programa; KU – Ugdymo karjerai programa; ATPVM – Alkoholio, tabako ir kitų psichiką veikiančių medžiagų prevencijos programa.

14. Integruojant kelių dalykų turinį, kai pamokoje dirba keli mokytojai, el. dienyne įrašo tų dalykų mokytojai pamokos temos skiltyje ir klasės darbų skiltyje nurodo tarpdalykinę integraciją.

15. Ugdymosi pasiekimai vertinami pagal Programose pateiktus reikalavimus: ką mokinys privalo žinoti, gebėti, kokius įgūdžius ir vertybines nuostatas turi įgyti. Vertinant taikomi neformaliojo – formuojamojo – formaliojo vertinimo metodai ir būdai.

**V. SKYRIUS**

**BAIGIAMOSIOS NUOSTATOS**

16. Ugdymo turinio, integruojamųjų programų planavimą ir įgyvendinimą koordinuoja mokyklos direktoriaus pavaduotojas ugdymui.

SUDERINTA

Gimnazijos mokytojų tarybos posėdyje

2021-04-12, protokolas Nr.9